Tatoeba sentences — language code: ina
Il es, alora, solmente un inversion apparente del principio que le grammatica precede le vocabulario que, post determinar le vocabulario de un lingua auxiliar planate, toto que remane a dicer via le grammatica debe completemente subordinar se al characteristicas structural del vocabulario.
Le structura grammatic de un lingua planate determina su character basic precisemente como le structura de un lingua natural.
Sed le determination del vocabulario lassa pauc questiones grammatic totalmente indeterminate.
Le vocabulario de Interlingua per IALA es incorporate in le Interlingua-English Dictionary.
Le principio fundamental del grammatica correspondente debe esser que iste grammatica sia le systema le minime o le plus simple possibile que es apte pro governar le uso del vocabulario seligite in linguage coherente.
Le effortios del IALA pro compilar un dictionario de parolas generalmente international duceva necessarimente al collection de un vocabulario essentialmente romanic.
Le linguas fonte a cuje sphera cerca e recerca poteva securmente restringer se esseva espaniol e portugese, italiano, francese, e anglese, con germano e russo como possibile substitutos.
In consequentia un principio solide de guida in le elaboration del systema grammatical de IALA es que le termino “grammatica minimal” non permittera le suppression de ulle tracto grammatic que secundo le testimonio del linguas fonte es indispensabile in le governamento de lor vocabularios e in consequentia del vocabulario del Interlingua incorporate in le Interlingua-English Dictionary.
In altere terminos, cata tracto grammatic que se trova in omne le linguas fonte essera retenite in le grammatica del Interlingua, o inversemente nulle tracto grammatic essera retenite, si illo manca in un del linguas fonte.
Assi, per exemplo, le tracto de un forma plural distincte del substantivos debe esser retenite proque illo se monstra exister in omne linguas fonte, durante que le tracto de generes grammatic pote esser omittite proque illo manca in un del linguas fonte, a saper in anglese.
Le determination de qual tractos grammatic debe esser retenite in le Interlingua lassa aperte le question del formas que sia usate pro representar los.
Le formas de tractos grammatic es determinate tanto como possibile per le methodos elaborate pro le “standardisation” de formas de parolas como analysate in le Introduction al Interlingua-English Dictionary.
Si le material del grammatica sequente pare esser organisate de un maniera aliquanto inorthodoxe, le ration es simplemente que certe capitulos generalmente representate in gramaticas conventional poteva esser omittite in le caso presente proque lor materia es completemente coperite per le Dictionario.
Assi iste grammatica non contine, per exemplo, discussiones special de prepositiones e conjunctiones excepte un paragrapho sub le titulo de construction de parolas.
Il essera etiam notate que il non ha ulle section concernente le problemas del syntaxe.